
תקנות הזרעים (גידול זרעים מושבחים ומכירתם) ( תיקון), התשס"ה-2005

היו"ר יעקב ליצמן:

עכשיו תקנות הזרעים. חבר הכנסת סלומינסקי ימלא את מקומי. 

תמי מור:

שר החקלאות רוצה להסדיר בתקנות תקן חדש של זרעי חיטה מובחרים, זרעים ששומרים על טוהר הזן, על גידול אחיד, ועל ניקיון ממחלות. 

מ"מ היו"ר ניסן סלומינסקי:
	
	בלי תולעים, נכון? 

מרים פרוינד:

הם לא נובטים עם תולעים. 

תמי מור:

כיום יש תקן ישן, לא עדכני. אדם יכול למכור זרעים שאינם נחשבים מושבחים. רוצים לעשות רפורמה חדשה ואחידה, כך שגם זרעי חיטה מיובאים יעמדו בתקן המחמיר הזה וייכנסו לארץ רק זרעים מושבחים. עברנו את ועדת הכלכלה, היא אישרה. יש לנו הנושא של אגרות הפיקוח. 

טמיר כהן:

זה רק לעניין האגרות. 

מ"מ היו"ר ניסן סלומינסקי:

מה המשמעות מבחינת האנשים? המחירים עולים? הכוונה לתושבים וללקוחות.

אהוד רצאבי:

	מגדילים האגרות, בקיצור? אלינו באות האגרות. 

מרים פרוינד:

המשמעות היא שעד עכשיו היה אפשר לגדל זרעים שאינם מושבחים. 

בנימין אלון:

מה מבחינת המחיר? חקלאי שזורע בלי השקיה, אם ילך – ילך, שטחים גדולים מאוד. זה יהיה לו משמעותי?

מרים פרוינד:

הזרעים יהיו יותר יקרים, לא באופן משמעותי. אני מניחה שב-30%. 


מ"מ היו"ר ניסן סלומינסקי:

כלומר, בסופו של דבר גם התוצרת תהיה יקרה יותר? למה לא? בסוף תאשרו מחירים יקרים יותר לתוצרת?

בנימין אלון:
	
לא, זה סבסוד לחם וכו'. 

מרים פרוינד:

לא נאשר מחירים יקרים יותר לתוצרת. 

בנימין אלון:

	זה מגיע למשרד התעשייה, המסחר והתעסוקה לסבסוד לחם. 

סמדר אלחנני:

	הם טובים יותר, הפחת שלהם קטן יותר. 

מ"מ היו"ר ניסן סלומינסקי:

יש צד שני לדיון? ארגוני החקלאים? הם הוזמנו?

מרים פרוינד:

ארגוני המגדלים ביקשו את זה. ארגון עובדי הפלחה ביקש. הם לא הגיעו לכאן, אבל מי שיזם את השינוי זה ארגון עובדי הפלחה, ארגוני החקלאים. הם לא הופיעו פה. הם יזמו את התיקון. הכול נעשה בתיאום אתם. 

אהוד רצאבי:

	אולי יש להם אינטרס נגד המשתמשים בזרעים האחרים. 

מ"מ היו"ר ניסן סלומינסקי:

הם יגידו שזה יותר יקר להם. אולי חקלאים מסוימים יגידו שהם לא עומדים בזה? צריך לשמוע אותם.

טמיר כהן:

הוזמנו ארגון לשכות המסחר והתאחדות התעשיינים. הם לא הגיעו. 

מ"מ היו"ר ניסן סלומינסקי:

ג'ומס, אתה חקלאי, אתה על תקן מייצג החקלאים. מדובר בזרעי חיטה מושבחים. המשמעות היא עלות של 30% יותר, אבל אלו זרעים טובים יותר. 

חיים אורון:

	שלא יביאו לארץ זרעים לא מושבחים. זה הגיוני. זרעים לא מושבחים מייצרים בארץ. 


מרים פרוינד:

לא, הכוונה היא שכל זרעי החיטה בארץ יהפכו למושבחים. 

בנימין אלון:

	גם אם זורעים בעל ולוקחים סיכון, משלמים יותר. 

מ"מ היו"ר ניסן סלומינסקי:

אנחנו לא יודעים מה החקלאים חושבים על זה. 

אהוד רצאבי:

	מי שמשתמש בזרעים לא מושבחים שהם עדיין זרעים טובים, יקבל אולי תוצרת פחות טובה, אבל יצטרך לשלם יותר. 

טמיר כהן:

התקנות אושרו כבר. זה רק האגרות. 

מ"מ היו"ר ניסן סלומינסקי:

אין לי די ידע להביע עמדה בנושא. 

חיים אורון:

	אני שומע על כך בפעם הראשונה, אני מנסה להפעיל ההיגיון. אם זורעים זרעים לא מושבחים, אחר כך יש ויכוח על פיצויי בצורת, אין אחידות בתוצרת. יש אינטרס לאומי להשביח את ייבול החיטה. 

בנימין אלון:

	אולי לחקלאי הבודד יש אינטרס אחר?

מ"מ היו"ר ניסן סלומינסקי:

אבל זה עולה 30% יותר. אולי זה בסדר, אין לי מושג. אם החקלאים יגידו את זה, אני רגוע. 

מרים פרוינד:

עלות הזרעים בתוך כל גידול החיטה לא משמעותית. 

חיים אורון:

	אם ענף הפלחה בעד, אין מה לדאוג.

מ"מ היו"ר ניסן סלומינסקי:

הם לא כאן. אפשר לסמוך על זה? הוזמנו לכאן איגוד לשכות המסחר התאחדות התעשיינים והתאחדות חקלאי ישראל. 


חיים אורון:

	סימן שהם לא מתנגדים. אילו התנגדו, היו מגיעים. 

מ"מ היו"ר ניסן סלומינסקי:

בסדר. אנחנו צריכים לאשר רק את האגרות, לא את העניין עצמו – כי זה כבר אושר בוועדת הכלכלה. אז האחריות לא שלנו. אני מציע לקבל את ההצעה. אני מקיים הצבעה: אושר. חבר הכנסת רצאבי נמנע. תקנות הזרעים (גידול זרעים מושבחים ומכירתם) (תיקון), התשס"ה-2004, החלק של ועדת הכספים הוא האגרות – וזה אושר, על סמך הנייר הזה. תודה. שיהיה בהצלחה. 


הישיבה ננעלה בשעה 11:30.
